钦定古今图书集成/明伦汇编/官常典/第499卷 > 郭琼
## 钦定古今图书集成/明伦汇编/官常典/第499卷 > 郭琼

按《宋史》本传：“琼，平州卢龙人。祖海，本州两冶使。父令
奇，卢台军使。琼少以勇力闻，事契丹，为蕃汉都指挥
使。后唐天成中，挈其族来归，明宗以为亳州团练使，
改刺商州，迁原州。清泰初，移阶州，城垒未葺，蜀人屡
寇，琼患之，因徙城保险，民乃无患。受诏攻文州，拔二
十馀砦，生擒数百人。晋天福中，移刺警州，属羌浑骚”
动，朔方节度张希崇表琼为部署，将兵共讨平之，连
领滑、坊、虢、卫四州。开运初，为北面骑军排阵使。《阳城》
之役，战功居多，改沂州刺史，充荆口砦主，兼东面行
营都虞候，擒莫州刺史赵思以献，改刺怀州，俄为北
面先锋都监。契丹陷中原，盗贼蜂起，山东为甚，契丹
主命琼复刺沂州以御盗，琼即日单骑赴郡，盗闻琼
威名，相率遁去。汉乾祐中，淮人攻密州，以为行营都
部署，未至，淮人解去。会平卢节度刘铢恃佐命之旧，
称疾不朝，将相大臣惧其难制，先遣琼与卫州刺史
郭超以所部兵屯青州。铢不自安，置酒召琼，伏壮士
幕下欲害琼。琼知其谋，屏去从者，从容就席，略无惧
色，铢不敢发。琼因为陈祸福，铢感其言，遂治装。俄诏
至，即日上道。琼改颍州团练使，又加防御使。时朗州
结荆、淮、广南合兵攻湖南，诏琼以州兵合王令温大
军攻光州。寻以内难不果，罢归朝，遣诣河北计度兵
甲刍粮。周祖祀南郊，召权知宗正卿事。世宗征刘崇，
为北面行营都监，历绛、蔡、齐三州防御使。在齐州，民
饥，琼以己俸赈之，人怀其惠，相率诣阙颂其德政，诏
许立碑。宋建隆三年，告老，加右领军卫上将军，致仕，
归洛阳。乾德二年卒，年七十二。琼虽起卒伍，而所至
有惠政，尊礼儒士，孜孜乐善，盖武臣之贤者也。